آخار. آذ بؤیوک یازیچی، پوبلیسیست، اجتماعی خادیم، «موللا نصر الدین» ادبی مکتبینین بانیسی و ایدیا رهبری، دراماتورگ، ساتیریک جلیل مممدقولوزادنین (میرزه جلیل) نثر اثرلریندهکی پورترت حاقدا ماتئریالی تقدیم ائدیر:
گؤرکملی ادیب جلیل مممدقولوزاده «پوست قوتوسو» حکایهسینده نوروزعلی نین پورترتینی یارادارکن ده اونون داخیلی عالمینین پورترتینه اوستونلوک وئریب. یازیق، فاغیر، اؤزونو آغاسینا نؤکر حساب ائدن، اونا صادق اولان نوروزعلی دؤورونون یئنیلیکلریندن خبرسیزدیر. بو خبرسیزلیک ایسه اونون یولونو حبس خانادان سالیر.
نوروزعلینین آواملیغینی اونون ساوادسیزلیغیندا گؤرن یازیچی اونون پورترتی واسطهسی ایله آذربایجاندا باش قالدیرمیش جهالتی ایفشا ائدیر. بو پورترتده اونون هئچ بیر ظاهری علامتی یئر آلمیر. پورترتده نووروزعلینین عواملیغی، سادهلیگی، فاغیرلیغی ایله یاناشی، اصلینده بؤیوک بیر طبقهنین، آشاغی زومرنین اینسانلارینین تالعیی، دوشدوکلری دوروم عکس اولونور. آنجاق نوروزعلینین ساوادسیزلیغیندان داها آغیر مقام وار. او اؤز ساوادسیزلیغینین هئچ فرقینده بئله دئییل. اونون اوچون آغاسینا صادق اولماق، اونون بیر سؤزونو ایکی ائتمهمک اساسدیر. نوروزعلی خانین اونا وئردیی مکتوبو آلاندان سونرا آغاسینین «پوستخانایا گئتمهلیسهن» سؤزو قارشیسیندا نه ائدجیینی بیلمیر. چونکی نوروزعلی پوستخانانی تانیمیر. اونون نه اولدوغوندان، نه ایشه یارادیغیندان خبرسیزدیر. اما بونا باخمایاراق، خانا صادقدیر. بونا گؤره ده مکتوبو گؤتوروب بیرباش پوستخانایا گئدیر. نووروزعلی تکجه خانین یاشاییشینی تامین ائتمیر، او، عینی زاماندا کندخدانین ظلم و ایشگهنجهلرینه دؤزملیدیر. نووروزعلینین پورترتینده کؤلهلییه دوچار اولموش، جسارت و اومیدینی ایتیرمیش بیر اینسانلا کؤلهلیگی اؤزونه شرف بیلن شخص قارشیلاشدیریلیر. یازیچی «پوست قوتوسو» حکایهسینده بو پورترت واسطهسی ایله اؤز دوشدویو آجیز وضعیتی خوشلوقلا قبول ائدن بیر شخصین یوخ، ساوادسیزلیغینین قوربانی اولموش بؤیوک بیر کوتلهنی دقت مرکزینه گتیریر.
باشینا گلن حادثهنین ماهیتینی آنلاماقدان کناردا قالان نوروزعلینین پورترتی اینسانلاردا گولوش اویادیر. آنجاق بو آجیناجاقلی گولوشدور. میرزه جلیل اؤز خالقینین قبول ائتدیی کؤله لیینی ساده و آوام نوروزعلینین پورترتی واسطهسی ایله اینسانلارا گؤسترمهیه چالیشیر.
آردی وار
azb_Arab azb_Arab azb_Arab azb_Arab azb_Arab